**PRESSETEKST**

**Q’s Barbershop**

Q´s Barbershop ligger i hjertet af Vollsmose - Danmarks største sociale boligbyggeri - og er et populært sted at hænge ud for byens unge somaliske drenge og mænd. Salonens ejer Qasim er selv fra Somalia, og han sørger for at de unge i Vollsmose har stil. Hos Q’s Barbershop kan du få en Usher, en Flat Top, en Houseparty eller en Will Smith med low fade i siden. Men du kan også få råd om de store spørgsmål i livet såsom kærlighed, parforhold eller uddannelse, og hvis der er brug for det, hjælper Qasim også gerne med danskprøven, imens han trimmer og styler. For uanset om du er flygtning, kriminel eller stræber eller bare helt almindelig, så skal frisuren være knivskarp. Og langt de fleste af Q´s kunder forlader da også salonen med fornyet mod på dagens gøremål og livet i det hele taget.

**Om filmen:**

Instruktion: Emil Langballe.

Varighed: 1 time.

Genre: Dokumentar.